Lögreglan í Marokkó handtók í dag mann sem grunaður er um að hafa verið að undirbúa sjálfsvígsárás þar í landi . Maðurinn var handtekinn af hryðjuverkadeild lögreglunnar og hafði hann reynt að útvega sér upplýsingar um hvernig hann ætti að vígbúast fyrir slíkar árásir . Maðurinn , sem er 41 árs að aldri , hafði hrifist af hugmyndafræði vígasamtakanna Ríki íslams , að því er segir í tilkynningu . Hald var lagt á raftæki til að nota við gerð á sprengjum auk gagna um hvernig eigi að gera slíkar sprengjur . Tvær ungar skandínavískar konur voru myrtar af vígamönnum í Marokkó fyrir ári síðan . Vígamennirnir voru dæmdir til dauða en dauðarefsingu hefur ekki verið beitt í Marokkó í 26 ár .